《德新先生惠然见寄佳制二十韵和而谢之》
元代·耶律楚材

当年职都水，曾不入其门。德重文章杰，年高道义尊。

虽闻传国士，恨不识王孙。韵语如苏武，离骚类屈原。

烟霞供好句，江海入雄吞。意气轻三杰，才名冠八元。

著述归至赜，议论探深源。藉藉名虽重，区区席不温。

家贫谒鲁肃，国难避王敦。北鄙来云内，西边退吐蕃。

勉将严韵继，不得细论文。远害虽君智，全身亦圣恩。

大才宜应诏，豪气傲司阍。学识光先哲，风流遗后昆。

莫寻三岛客，好谒万松轩。六度真光发，三毒妄影奔。

素丝忘染习，古镜去尘昏。炉上飞寒雪，胸中洗热烦。

到家浑不识，得象固忘言。心月孤圆处，澄澄泯六根。

乙未闰月上休日，玉泉书。

作者简介：耶律楚材（1190年7月24日 —1244年6月20日），字晋卿，号玉泉老人，法号湛然居士，蒙古名吾图撒合里，契丹族，蒙古帝国时期杰出的政治家、宰相，金国尚书右丞耶律履之子。1215年，成吉思汗的蒙古大军攻占燕京时候，听说他才华横溢、满腹经纶，遂向他询问治国大计。而耶律楚材也因对金朝失去信心，决心转投成吉思汗帐下他的到来，对成吉思汗及其子孙产生深远影响，他采取的各种措施为元朝的建立奠定基础。乃马真后称制时，渐失信任，抑郁而死。卒谥文正。有《湛然居士集》等。